pythainlp/thaigov-v2-corpus-22032023 huggingface dataset:
วันพุธที่ 13 กรกฎาคม 2565
รฟฟท. จับผู้ต้องสงสัยลักลอบตัดสายไฟและสายส่งสัญญาณรถไฟฟ้าชานเมืองสายสีแดง
ได้พร้อมของกลางระหว่างเส้นทางสถานีหลักหก กับสถานีรังสิต พร้อมประสานนำตัวส่งเจ้าหน้าที่ตำรวจเพื่อดำเนินคดีตามกฎหมายอย่างถึงที่สุด
นายสุเทพ พันธุ์เพ็ง กรรมการผู้อำนวยการใหญ่ บริษัท รถไฟฟ้า ร.ฟ.ท. จำกัด (รฟฟท.) กระทรวงคมนาคม ผู้ให้บริการรถไฟฟ้าชานเมืองสายสีแดง เปิดเผยว่า เมื่อช่วงกลางดึกของวันที่ 12 กรกฎาคม 2565 ที่ผ่านมา เจ้าหน้าที่รักษาความปลอดภัย และเจ้าหน้าที่ชุดลาดตระเวน ได้ออกตรวจพื้นที่ตามแนวเส้นทางเดินรถไฟฟ้าสายบางซื่อ - รังสิต ได้พบถุงกระสอบสีขาวอยู่บริเวณท่อสายส่งสัญญาณรถไฟฟ้า ช่วงระหว่างสถานีหลักหก กับสถานีรังสิต จึงเข้าทำการตรวจสอบ พบผู้ต้องสงสัย 1 คน ซ่อนตัวอยู่ภายในท่อสายสัญญาณ เจ้าหน้าที่จึงได้ทำการแสดงตัว เพื่อขอตรวจสอบ โดยหลังจากการตรวจสอบผู้ต้องสงสัย พบอุปกรณ์ที่คาดว่าใช้สำหรับตัดสายไฟ จึงติดต่อประสานงานเจ้าหน้าที่ตำรวจ สถานีตำรวจภูธรปากคลองรังสิต เพื่อนำตัวไปสอบสวน และประสานงานการรถไฟแห่งประเทศไทย เพื่อส่งเรื่องดำเนินคดีตามกฎหมายอย่างถึงที่สุด
ทั้งนี้บริษัทคำนึงถึงความปลอดภัยในการให้บริการแก่ผู้โดยสารเป็นสำคัญ โดยยังคงเข้มงวดในการส่งเจ้าหน้าที่ออกตรวจตราตามเส้นทางการให้บริการทุกวันตลอด 24 ชั่วโมง เพื่อป้องกันการลักลอบตัดสายไฟและสายส่งสัญญาณของรถไฟฟ้าชานเมืองสายสีแดงต่อไป
หากมีข้อสงสัยสามารถติดต่อสอบถามรายละเอียดข้อมูลเพิ่มเติมได้ที่ส่วนบริการลูกค้า 1690 ตลอด 24 ชั่วโมง รถไฟฟ้าสายสีแดง ยกระดับคุณภาพชีวิตชานเมือง
วันเสาร์ที่ 16 ตุลาคม 2564
กรมประมง เดินหน้าปั้น “เยาวชนนักเพาะเลี้ยง” สร้างอาชีพแก่เกษตรกรรุ่นใหม่
....
กรมประมง จัดทำโครงการพัฒนาและส่งเสริมอาชีพเกษตรกรรุ่นใหม่ ให้เป็น “เยาวชนนักเพาะเลี้ยง” โดยฝึกอบรมเยาวชนอายุ 15 - 24 ปี พร้อมสนับสนุนพันธุ์ปลาน้ำจืด รายละ 3,000 ตัว ให้ไปต่อยอดสร้างอาชีพ สร้างรายได้หลังจบหลักสูตร
.
ได้เรียนทั้งภาคทฤษฎีและปฏิบัติ ตั้งแต่การเพาะขยายพันธุ์ การฉีดฮอร์โมนเร่งการตกไข่ การอนุบาลตัวอ่อน การเลี้ยงแต่ละชนิดพันธุ์ ให้เหมาะสมกับศักยภาพของพื้นที่ เป็นต้น ซึ่งรอบที่ผ่านมา มีเยาวชนเข้าเรียน 756 ราย บางส่วนเป็นผู้ถูกเลิกจ้างในช่วงโควิด-19 ต้องกลับภูมิลำเนา
.
ผู้สนใจเข้าร่วมโครงการ สอบถามได้ที่ กองวิจัยและพัฒนาการเพาะเลี้ยงสัตว์น้ำจืด กรมประมง โทร 02 5790 8200
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันจันทร์ที่ 30 สิงหาคม 2564
ปลัดฯ กอบชัย เป็นประธานการประชุมคณะกรรมการกำกับการประเมินผลการปฏิบัติราชการของส่วนราชการใน อก.
การประชุมคณะกรรมการกำกับการประเมินผลการปฏิบัติราชการของส่วนราชการในกระทรวงอุตสาหกรรมผ่านระบบ Web Conference (ZOOM)
วันนี้ (30สิงหาคม 2564) นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธานในการประชุมคณะกรรมการกำกับการประเมินผลการปฏิบัติราชการของส่วนราชการในกระทรวงอุตสาหกรรม โดยที่ประชุมฯ ได้แจ้งให้ทราบถึงกรอบแนวทางการประเมินส่วนราชการตามมาตรการปรับปรุงประสิทธิภาพในการปฏิบัติราชการของส่วนราชการ ประจำปีงบประมาณ พ.ศ. 2565 รายการตัวชี้วัดระดับกระทรวง (KPI Basket) ของสำนักงาน ก.พ.ร. รวมถึงได้มีการพิจารณาข้อเสนอตัวชี้วัดและค่าเป้าหมายในการประเมินผลการปฏิบัติราชการ ประจำปีงบประมาณ พ.ศ. 2565 ของกระทรวงอุตสาหกรรม โดยมี นางวรวรรณ ชิตอรุณ รองปลัดกระทรวงอุตสาหกรรม ผู้บริหารหน่วยงาน และข้าราชการกระทรวงอุตสาหกรรม ร่วมประชุม ผ่านระบบ Web Conference (ZOOM)
ทั้งนี้ การประชุมดังกล่าวเป็นไปตามข้อกำหนดออกตามความในมาตรา 9 แห่งพระราชกำหนดการบริหารราชการในสถานการณ์ฉุกเฉิน พ.ศ.2548 ฉบับที่ 30 ลงวันที่ 1 สิงหาคม พ.ศ. 2564
วันอังคารที่ 12 ตุลาคม 2564
เฝ้าระวังพายุ “คมปาซุ” ขึ้นฝั่งเวียดนามตอนบน 13 - 14 ต.ค. กระทบไทย ทำฝนตกหนัก
....
กรมอุตุนิยมวิทยา ออกประกาศเตือน พายุโซนร้อนกำลังแรง “คมปาซุ”บริเวณทะเลจีนใต้ตอนบน มีความเร็วลมสูงสุดใกล้ศูนย์กลางประมาณ 100 กม./ชม. คาดว่าจะเคลื่อนผ่านเกาะไหหลำ ประเทศจีน และขึ้นฝั่งบริเวณประเทศเวียดนามตอนบน ในวันที่ 13-14 ต.ค. 64 และอ่อนกำลังลง ลักษณะเช่นนี้จะทำให้ภาคตะวันออกเฉียงเหนือมีฝนเพิ่มขึ้น และมีฝนตกหนักถึงหนักมากบางแห่ง
.
ขณะเดียวกัน ยังระบุว่า ร่องมรสุมพาดผ่านภาคกลาง ภาคตะวันออก และภาคตะวันออกเฉียงเหนือตอนล่าง และมรสุมตะวันตกเฉียงใต้กำลังแรงพัดปกคลุมทะเลอันดามันภาคใต้ และอ่าวไทย ลักษณะเช่นนี้ทำให้ภาคเหนือตอนล่าง ภาคตะวันออกเฉียงเหนือตอนล่าง ภาคกลาง ภาคตะวันออก และภาคใต้ฝั่งตะวันตก มีฝนตกหนักถึงหนักมากบางแห่ง ขอให้ชาวเดินเรือด้วยความระวัง และเรือเล็กควรงดออกจากฝั่งในระยะนี้
.
ขณะที่พายุโซนร้อน "ไลออนร็อก" ได้อ่อนกำลังลงเป็นดีเปรสชัน และคาดว่าจะอ่อนกำลังลงจนกลายเป็นแค่หย่อมความกดอากาศต่ำในลำดับต่อไป
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันอาทิตย์ที่ 26 กันยายน 2564
โฆษกรัฐบาลปลื้ม ยอดใช้จ่ายผ่านมาตรการลดค่าครองชีพของรัฐทะลุ 7.7 หมื่นล้านบาท แจงปรับลดจำนวนสิทธิคนละครึ่ง เฟส 3 และยิ่งใช้ยิ่งได้ให้สอดคล้องกับสถานการณ์
โฆษกรัฐบาลปลื้ม ยอดใช้จ่ายผ่านมาตรการลดค่าครองชีพของรัฐทะลุ 7.7 หมื่นล้านบาท แจงปรับลดจำนวนสิทธิคนละครึ่ง เฟส 3 และยิ่งใช้ยิ่งได้ให้สอดคล้องกับสถานการณ์ "นายก" กำชับดูแลทุกกลุ่มเพื่อพลิกโฉมประเทศ
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า รัฐบาลกำลังดำเนินการแก้ไขปัญหาทางเศรษฐกิจควบคู่ไปกับมาตรการเยียวยาและมาตรการพลิกโฉมประเทศ กระตุ้นการบริโภคภายในประเทศ จากวิสัยทัศน์ของ พล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม อาทิ มาตรการบรรเทาภาระค่าสาธารณูปโภค มาตรการบรรเทาค่าใช้จ่ายด้านการศึกษา มาตรการเยียวยานายจ้างและผู้ประกันตน ม.33 ม.39 และ ม.40 โครงการเยียวยาผู้มีบัตรสวัสดิการแห่งรัฐ โครงการคนละครึ่ง โครงการยิ่งใช้ยิ่งได้ ซึ่งขณะนี้ผู้ประกอบการกลับมาเปิดกิจการร้านอาหาร รวมถึงร้านค้าต่างๆ ตามเงื่อนไข COVID-Free Setting ประชาชนเริ่มเชื่อมั่น ออกมาใช้จ่ายมากขึ้นภายใต้การป้องกันตัวเองแบบครอบจักรวาล Universal Prevention อย่างระมัดระวังสูงสุด ทำให้ยอดการใช้จ่ายของแต่ละโครงการ ผู้ใช้สิทธิสะสมรวม 39.01 ล้านคน ยอดใช้จ่าย สะสม รวม 77,755.2 ล้านบาท แบ่งเป็น 1) โครงการคนละครึ่ง เฟส 3 มีผู้ใช้สิทธิสะสม 24.27 ล้านคน ยอดใช้จ่ายสะสม 66,911.6 ล้านบาท แบ่งเป็นส่วนที่ประชาชนจ่ายสะสม 34,044.2 ล้านบาท และรัฐร่วมจ่ายสะสม 32,867.4 ล้านบาท
2) โครงการยิ่งใช้ยิ่งได้ มีผู้ใช้สิทธิสะสม 76,219 คน ยอดใช้จ่ายสะสม 2,254 ล้านบาท และยอดใช้จ่ายด้วย e-voucher สะสม 94.5 ล้านบาท
3) โครงการเพิ่มกำลังซื้อให้แก่ผู้มีบัตรสวัสดิการแห่งรัฐ มีผู้ใช้สิทธิสะสม 13.53 ล้านคน ยอดใช้จ่ายสะสม 7,937.7 ล้านบาท และ 4) โครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษ มีผู้ใช้สิทธิสะสม 1.13 ล้านคน ยอดใช้จ่ายสะสม 557.4 ล้านบาท
นายธนกร กล่าวอีกว่า รัฐบาลยังปรับปรุงรายละเอียดโครงการคนละครึ่ง ระยะที่ 3 และโครงการยิ่งใช้ยิ่งได้ เพื่อให้สอดคล้องกับสถานการณ์การลงทะเบียนของผู้ที่เข้าร่วมโครงการ ดังนี้ 1.โครงการคนละครึ่ง ระยะที่ 3 ปรับลดจำนวนกลุ่มเป้าหมายผู้ได้รับสิทธิจากเดิม 31 ล้านสิทธิ เป็น 28 ล้านสิทธิ 2.โครงการยิ่งใช้ยิ่งได้ ปรับลดจำนวนกลุ่มเป้าหมายผู้ได้รับสิทธิจากเดิม 1.4 ล้านสิทธิเป็น 1 ล้านสิทธิ โดยในวันที่ 1 ตุลาคม นี้ กระทรวงการคลังจะโอนเงินคนละครึ่งรอบที่ 2 จำนวน 1,500 บาท โดยเชื่อมกับระบบ Food Delivery Platform ตั้งแต่วันที่ 4 ตุลาคม 2564 ซึ่งขณะนี้มี Grab และ Lineman ได้รับอนุมัติเข้าร่วมโครงการแล้ว ถือเป็นการอำนวยความสะดวกให้กับประชาชนเข้าถึงบริการได้มากขึ้น สอดคล้องกับชีวิตวิถีใหม่ New Normal ในยุคโควิด-19 และยังช่วยกระตุ้นเศรษฐกิจในการจับจ่ายใช้สอยของประชาชนในไตรมาสที่ 4 ระหว่างเดือนตุลาคม - ธันวาคมของปี 2564 ให้ขยายตัวมากขึ้นด้วย
“ขณะนี้สิทธิโครงการคนละครึ่ง ระยะที่ 3 คงเหลือประมาณ 1 ล้านสิทธิ และสิทธิโครงการยิ่งใช้ยิ่งได้เหลือประมาณ 5 แสนสิทธิ ขอเชิญชวนประชาชนผู้ที่ไม่เคยรับสิทธิ ลงทะเบียนโครงการคนละครึ่งระยะที่ 3 และโครงการยิ่งใช้ยิ่งได้จนกว่าสิทธิจะเต็ม ผ่านทางแอพพลิเคชันเป๋าตัง เว็บไซต์ www.คนละครึ่ง.com และ www.ยิ่งใช้ยิ่งได้.com ซึ่งเป็นไปตามนโยบายของท่านนายกฯ ในการช่วยเหลือบรรเทาภาระประชาชน และกระตุ้นเศรษฐกิจในช่วงโควิด-19 เพื่อดูแลประชาชนทุกกลุ่ม และให้เศรษฐกิจไทยเดินหน้าต่อไป” โฆษกประจำสำนักนายกรัฐมนตรี กล่าว
.............................
วันพุธที่ 2 มีนาคม 2565
กระทรวงยุติธรรมรับหนังสือจากมูลนิธิศูนย์คุ้มครองสิทธิด้านเอดส์ และเครือข่ายภาคประชาชน
กระทรวงยุติธรรมรับหนังสือจากมูลนิธิศูนย์คุ้มครองสิทธิด้านเอดส์ และเครือข่ายภาคประชาชน ขอให้เร่งรัด ผลักดัน และสนับสนุน การเสนอร่างพระราชบัญญัติขจัดการเลือกปฏิบัติต่อบุคคล พ.ศ. .... ต่อคณะรัฐมนตรี และสภาผู้แทนราษฎร
ในวันอังคารที่ ๑ มีนาคม ๒๕๖๕ เวลา ๑๐.๐๐ น. ณ บริเวณหน้าศูนย์บริการร่วมกระทรวงยุติธรรม ชั้น ๑ อาคารกระทรวงยุติธรรม นายสหการณ์ เพ็ชรนรินทร์ รองปลัดกระทรวงยุติธรรม และกรมคุ้มครองสิทธิและเสรีภาพ โดยนายธีรยุทธ แก้วสิงห์ ผู้เชี่ยวชาญเฉพาะด้านพิทักษ์สิทธิและเสรีภาพ พร้อมด้วย ผู้แทนจากกลุ่มกฎหมาย เข้ารับหนังสือจากมูลนิธิศูนย์คุ้มครองสิทธิด้านเอดส์ และเครือข่ายภาคประชาชน ๑๐ เครือข่าย เนื่องจากวันที่ ๑ มีนาคม ของทุกปี องค์การสหประชาชาติได้กำหนดเป็นวันยุติการเลือกปฏิบัติ จึงขอให้กระทรวงยุติธรรมเร่งรัด ผลักดัน และสนับสนุน การเสนอร่างพระราชบัญญัติขจัดการเลือกปฏิบัติต่อบุคคล พ.ศ. .... ต่อคณะรัฐมนตรี และสภาผู้แทนราษฎร
“กระทรวงยุติธรรม ได้ให้ความสำคัญกับร่างพระราชบัญญัติขจัดการเลือกปฏิบัติต่อบุคคล พ.ศ. …. เนื่องเป็นกฎหมายที่ให้ความคุ้มครองสิทธิ เสรีภาพ และสิทธิมนุษยชนแก่ประชาชน กระทรวงยุติธรรม โดยกรมคุ้มครองสิทธิและเสรีภาพ ได้ดำเนินการขับเคลื่อนและผลักดันร่างพระราชบัญญัติขจัดการเลือกปฏิบัติต่อบุคคล พ.ศ. .... มาอย่างต่อเนื่อง โดยปัจจุบันได้มีการรับฟังความคิดเห็นผ่านระบบกลางทางกฎหมาย และสรุปผลการรับฟังความคิดเห็นเผยแพร่แก่ประชาชน ส่วนการดำเนินการในขั้นตอนต่อไป จะนำร่างกฎหมายเข้าสู่การพิจารณาของคณะกรรมการพัฒนากฎหมายกระทรวงยุติธรรม และคาดว่าจะเสนอร่างกฎหมายไปยังคณะรัฐมนตรีพิจารณาภายในกลางปี ๒๕๖๕”
วันจันทร์ที่ 25 กรกฎาคม 2565
​นายกฯ เน้นย้ำ ส่งเสริมสังคมพหุวัฒนธรรม จชต. จัดงบดูแลวัดโบราณ-พิพิธภัณฑ์อัลกุรอาน ใช้ Soft Power ดันเศรษฐกิจการท่องเที่ยว เพิ่มรายได้ท้องถิ่น
​นายกฯ เน้นย้ำ ส่งเสริมสังคมพหุวัฒนธรรม จชต. จัดงบดูแลวัดโบราณ-พิพิธภัณฑ์อัลกุรอาน ใช้ Soft Power ดันเศรษฐกิจการท่องเที่ยว เพิ่มรายได้ท้องถิ่น
วันนี้ (24 กรกฎาคม 2565) นางสาวรัชดา ธนาดิเรก รองโฆษกประจำสำนักนายกรัฐมนตรี ในฐานะกรรมการผู้แทนพิเศษของรัฐบาลในการแก้ปัญหาจังหวัดชายแดนใต้ เปิดเผยถึงการขับเคลื่อนเศรษฐกิจชุมชนโดยใช้Soft power ทั้งด้านความหลากหลายทางวัฒนธรรม ศาสนา ประเพณี อาหารประจำถิ่น และสถานที่ท่องเที่ยว เพื่อจูงใจให้มีการเดินทางเข้ามาท่องเที่ยวในพื้นที่จังหวัดชายแดนภาคใต้ ซึ่งเป็นนโยบายที่พลเอก ประยุทธ์ จันทร์โอชา ให้ความสำคัญและเน้นย้ำโดยตลอด
ทั้งนี้ รัฐบาลให้การส่งเสริมเรื่องการอนุรักษ์สังคมพหุวัฒนธรรม จัดสรรงบประมาณเพื่อการก่อสร้างพิพิธภัณฑ์และศูนย์การเรียนรู้อัลกุรอาน ตำบลละหาร อำเภอยี่งอ จังหวัดนราธิวาส เพื่อให้เป็นแหล่งการเรียนรู้เกี่ยวกับประวัติศาสตร์ท้องถิ่นและคัมภีร์อัลกุรอาน ที่มีประชาชนครอบครองไว้หลายช่วงอายุ แล้วนำมามอบให้ มีอายุตั้งแต่ 150-1,100 ปี รวมถึงมีวัตถุโบราณอีกจำนวนมากซึ่งแสดงถึงสังคมในยุคฮินดู-พุทธ ที่มีอิทธิพลในพื้นที่ ขณะเดียวกัน รัฐบาลก็ให้ความสำคัญกับการอนุรักษ์โบราณสถานทางพุทธศาสนา เช่น ที่วัดเกาะอภินิหาร หรือวัดกุหร่า อำเภอสะบ้าย้อย จังหวัดสงขลา แม้ปัจจุบันจะเป็นวัดร้าง แต่ปรากฏร่องรอยหลักฐานโบราณสถาน ที่เป็นอุโบสถเก่าซึ่งคาดว่าสร้างขึ้นในช่วงปลายสมัยกรุงศรีอยุธยา โดยตั้งอยู่บนเส้นทางสัญจรที่ผู้คนในสมัยนั้นใช้เดินทางไปมาระหว่างเมืองไทรบุรีและอาณาจักรสยาม โดยถูกขึ้นทะเบียน “โบราณวัตถุสถานทั่วราชอาณาจักร” และอีกแห่งหนึ่ง คือ วัดถ้ำตลอด พุทธสถานที่เชื่อกันว่าสร้างในสมัยกรุงศรีอยุทธก่อนปีพุทธศักราช 2219 เป็นพุทธศิลป์ที่มีเอกลักษณ์ผสมผสานศิลปกรรมอยุธยาและศิลปะพื้นถิ่นภาคใต้ โดยถ้ำมี 3 คูหาได้แก่ ถ้ำทวดหยัง ถ้ำมหาอุด และถ้ำระฆัง มีพระพุทธรูปเก่าแก่สร้างด้วยไม้โบกปูนซีเมนต์มีอายุหลายร้อยปีและมีหินปูน หินงอก หินย้อยวิจิตรตระการตา
“จากที่ได้ลงพื้นที่จังหวัดชายแดนใต้ เมื่อวันที่ 22-23 กรกฎาคมที่ผ่านมา เพื่อติดตามความก้าวหน้าการดำเนินงานตามข้อสั่งการนายกรัฐมนตรี เรื่องการส่งเสริมสังคมพหุวัฒนธรรมและเศรษฐกิจชุมชนผ่าน Soft Power พบว่า ส่วนราชการและภาคประชาชนทำงานร่วมกันอย่างดียิ่ง ทั้งนี้ ท่านนายกฯต้องการเผยแพร่เอกลักษณ์ของสังคมพหุวัฒนธรรมที่ประชาชนต่างศาสนาอยู่ร่วมกันอย่างมีความสุข รวมทั้งส่งเสริมการท่องเที่ยวท้องถิ่นที่มีความหลากหลาย ดังนั้นขอยืนยันว่ารัฐบาลพร้อมที่จะส่งเสริมและสนับสนุนโครงการต่างๆที่จะสร้างการรับรู้ถึงประวัติศาสตร์อันยาวนานและความหลากหลายทางวัฒนธรรมของพื้นที่ ซึ่งจะเป็นจุดขายสำคัญในการชักจูงให้ชาวไทยและชาวต่างชาติปักหมุดจุดหมายการท่องเที่ยวในพื้นที่จังหวัดชายแดนภาคใต้ และจำนำไปสู่การเติบโตเศรษฐกิจชุมชน สร้างงาน สร้างรายได้ พัฒนาคุณภาพชีวิตในทุกด้านของประชาชน และแน่นอนที่สุดคือ จะนำไปสู่สันติสุขอย่างยั่งยืน” นางสาวรัชดา กล่าว
......................
วันจันทร์ที่ 15 พฤศจิกายน 2564
รัฐมนตรีว่าการกระทรวงวัฒนธรรม ชมการแสดงร่วมสมัย School of Ganesh ในโครงการพัฒนาองค์ความรู้โขนและเผยแพร่ในระดับสากลแบบร่วมสมัย
รัฐมนตรีว่าการกระทรวงวัฒนธรรม ชมการแสดงร่วมสมัย School of Ganesh ในโครงการพัฒนาองค์ความรู้โขนและเผยแพร่ในระดับสากลแบบร่วมสมัย
วันที่ ๑๒ พฤศจิกายน ๒๕๖๔ เวลา ๑๙.๐๐ น. นายอิทธิพล คุณปลื้ม รัฐมนตรีว่าการกระทรวงวัฒนธรรม ชมการแสดงร่วมสมัย School of Ganesh ในโครงการพัฒนาองค์ความรู้โขนและเผยแพร่ในระดับสากลแบบร่วมสมัย ซึ่งมีท่านผู้หญิงสิริกิติยา เจนเซน เป็นประธานที่ปรึกษาโครงการ ณ ลิโด้คอนเน็คท์ กรุงเทพฯ โดยมี นางยุถิกา อิศรางกูร ณ อยุธยา รองปลัดกระทรวงวัฒนธรรม ผู้บริหารกระทรวงวัฒนธรรม และกระทรวงการต่างประเทศ คณะทูตานุทูต แขกผู้มีเกียรติ และสื่อมวลชนร่วมชมการแสดงด้วย
ทั้งนี้ การแสดงร่วมสมัย School of Ganesh โดยศิลปินจากกรมศิลปากร สถาบันบัณฑิตพัฒนศิลป์ นักแสดงจากคณะ 18monkeysdancetheatre และนักเต้นจาก Conservatoire National Superieur Musique et Danse de Lyon สาธารณรัฐฝรั่งเศส แบ่งเป็น ๓ รอบ ได้แก่ รอบแขกรับเชิญ วันที่ ๑๒ - ๑๓ พฤศจิกายน ๒๕๖๔ รอบบุคคลทั่วไป วันที่ ๑๔ พฤศจิกายน ๒๕๖๔ และรอบนักเรียน นักศึกษา วันที่ ๑๕ พฤศจิกายน ๒๕๖๔
วันศุกร์ที่ 12 พฤศจิกายน 2564
รมว.แรงงาน เผยโควตา ปี 65  อิสราเอลรับแรงงานภาคเกษตร 6,500 คน
กรมการจัดหางาน เปิดรับสมัคร และคัดเลือกคนหางานเพื่อไปทำงานภาคเกษตรในรัฐอิสราเอล ภายใต้โครงการ “ความร่วมมือไทย – อิสราเอลเพื่อการจัดหางาน” (TIC) ครั้งที่ 16 ระหว่างวันที่ 15 – 25 พฤศจิกายนนี้
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า นายกรัฐมนตรี พลเอกประยุทธ์ จันทร์โอชา และรองนายกรัฐมนตรี พลเอกประวิตร วงษ์สุวรรณ ซึ่งกำกับดูแลกระทรวงแรงงานให้ความสำคัญกับการส่งเสริมแรงงานไทยให้เดินทางไปทำงานต่างประเทศ เพื่อมีงานทำ นำรายได้ ประสบการณ์และทักษะที่ได้รับจากการทำงานในต่างประเทศมาพัฒนาตนเองหรือต่อยอดกิจการ โดยในปีงบประมาณ พ.ศ. 2565 รัฐอิสราเอลเพิ่มโควตารับแรงงานภาคเกษตรจากประเทศไทยเป็น 6,500 คน มากกว่าปีที่แล้วที่ให้โควตาไว้ 5,000 คน ซึ่งผู้ที่สนใจสามารถสมัครด้วยตนเองได้ที่เว็บไซต์ https://toea.doe.go.th ระหว่างวันที่ 15 – 25 พฤศจิกายน 2564
ด้านนายไพโรจน์ โชติกเสถียร อธิบดีกรมการจัดหางาน กล่าวว่า ในเดือนพฤศจิกายนนี้กรมการจัดหางานจะเปิดรับสมัครและคัดเลือกคนหางานเพื่อไปทำงานภาคเกษตรในรัฐอิสราเอล ภายใต้โครงการ “ความร่วมมือไทย – อิสราเอลเพื่อการจัดหางาน” (Thailand-Israel Cooperation on the Placement of Workers : TIC) ครั้งที่ 16 ตำแหน่งคนงานภาคเกษตร (เพศชาย) ซึ่งจะมีระยะเวลาการจ้างงานตามสัญญาจ้าง 2 ปีแต่ไม่เกิน 5 ปี 3 เดือน โดยคนหางานจะได้รับเงินเดือนขั้นต่ำก่อนหักภาษีเดือนละ 5,300 เชคเกลอิสราเอล หรือ ประมาณ 55,954 บาท (อัตราแลกเปลี่ยนเงินวันที่ 11 พฤศจิกายน 2564) คุณสมบัติของผู้สมัคร มีสัญชาติไทย เป็นเพศชายที่พ้นภาระการรับราชการทหาร เกิดระหว่างวันที่ 15 พฤศจิกายน 2525 – 25 พฤศจิกายน 2541 ไม่มีประวัติอาชญากรรม ไม่มีคู่สมรส บุตร หรือบิดาและมารดาพำนักอยู่ในประเทศอิสราเอล และไม่เคยทำงานในประเทศอิสราเอล สุขภาพแข็งแรง ตาไม่บอดสี ไม่เสพสารเสพติด และต้องมีประสบการณ์ทำงานภาคการเกษตร (ปลูกพืช/ เลี้ยงสัตว์)
“ผู้สนใจสมัครสามารถเข้าไปที่เว็บไซต์ https://toea.doe.go.th ลงทะเบียนระบบอิเล็กทรอนิกส์ การบริหารแรงงานไทยไปต่างประเทศ กรอกข้อมูลเพื่อลงทะเบียนคนหางาน และผู้สมัครงานสามารถตรวจสอบสถานะการสมัครได้ที่ E-Mail ของตนเอง หรือที่เว็บไซต์ https://toea.doe.go.th ในหัวข้อ “ดูรายการสมัครไปทำงานโดยรัฐจัดส่ง”กรณีผู้สมัครไม่สามารถ
ดำเนินการด้วยตนเองสามารถติดต่อเจ้าหน้าที่สำนักงานจัดหางานจังหวัด หรือสำนักงานจัดหางานกรุงเทพมหานครพื้นที่ 1 – 10 เพื่อดำเนินการสมัครให้ หรือสอบถามรายละเอียดเพิ่มเติมได้ที่กองบริหารแรงงานไทยไปต่างประเทศ ทางโทรศัพท์หมายเลข 02-245-0978, 02-245-9430 และ 02-245-0890” อธิบดีกรมการจัดหางาน กล่าว
สำหรับค่าใช้จ่ายในการเดินทางไปทำงานรัฐอิสราเอล เป็นจำนวนเงินประมาณ 65,250 บาท โดยแบ่งเป็น 2 ส่วน ได้แก่ 1.ค่าใช้จ่ายก่อนเดินทาง เช่น ค่าธรรมเนียมการตรวจสอบประวัติอาชญากรรมค่าธรรมเนียมการขอรับหนังสือเดินทาง ค่าตรวจสุขภาพ ค่าบัตรโดยสารเครื่องบินเที่ยวเดียวจากประเทศไทยไปยังอิสราเอล ค่าสมาชิกกองทุนเพื่อช่วยเหลือคนหางานไปทำงานในต่างประเทศตามที่กระทรวงแรงงานกำหนด เป็นต้น และ 2.ค่าใช้จ่ายหลังจากเดินทางไปถึงตามกฎหมายแห่งรัฐอิสราเอล ประมาณ 37,000 บาท ซึ่งหากมีผู้แอบอ้างว่าสามารถช่วยเหลือให้ได้รับการคัดเลือกเพื่อไปทำงานภาคเกษตรในประเทศอิสราเอลได้ โปรดอย่าหลงเชื่อ แต่ขอให้แจ้งและตรวจสอบข้อมูลกับกรมการจัดหางานก่อน โดยสามารถแจ้งเบาะแสได้ที่สายด่วนกระทรวงแรงงาน โทร 1506 กด 2 กรมการจัดหางาน หรือสายด่วนกรมการจัดหางาน โทร. 1694
วันอาทิตย์ที่ 31 ตุลาคม 2564
นายกฯเพิ่มจุดแข็งส่งออกสินค้าเกษตร สนับสนุนใช้นวัตกรรมนวัตกรรมฉายรังสีเพิ่มมูลค่าอาหารพื้นถิ่น
นายกฯเพิ่มจุดแข็งส่งออกสินค้าเกษตร สนับสนุนใช้นวัตกรรมนวัตกรรมฉายรังสีเพิ่มมูลค่าอาหารพื้นถิ่น เร่งเพิ่มจำนวนผลิตภัณฑ์ งานนี้ “ปลาร้า” ไม่ควรพลาด
วันนี้ 31 ตุลาคม 2564 นางสาวรัชดา ธนาดิเรก รองโฆษกประจำสำนักนายกรัฐมนตรี เผยว่า จากตัวเลขการส่งออกสินค้าเกษตรและอุตสาหกรรมเกษตรที่ขยายตัวต่อเนื่องนับตั้งแต่ต้นปี 2564
นายกรัฐมนตรี มีความเชื่อมั่นในมูลค่าการส่งออกปีหน้าว่าจะยังคงขยายตัวต่ออีกแน่นอน ด้วยยุทธศาสตร์การตลาดนำการผลิต ที่กระทรวงพาณิชย์และกระทรวงเกษตรและสหกรณ์เป็นกลไกหลักในการดำเนินการร่วมกับส่วนราชการอื่นที่เกี่ยวข้อง ควบคู่ไปกับการประสานงานอย่างใกล้ชิดกับภาคการผลิต มากไปกว่านั้น นายกฯยังได้ติดตามการขับเคลื่อนการนำนวัตกรรมฉายรังสีเพื่อสร้างมูลค่าเพิ่มแก่ผลิตภัณฑ์เกษตร ซึ่งขณะนี้มีจำนวนผู้ประกอบการให้ความสนใจจำนวนมากขึ้นนำสินค้าผลไม้ อาหารแปรรูป อาหารแช่แข็ง สมุนไพร อาหารสุนัข มารับการฉายรังสี เพราะนอกจากจะเป็นการสร้างความเชื่อมั่นในความปลอดภัย (ฆ่าเชื้อโรค พยาธิ แมลง)ในตัวสินค้าแล้ว ยังช่วยยืดเวลาในการเก็บรักษา เช่น ผลไม้บางอย่าง จากปกติ มีอายุแค่3-6 วัน ก็ขยายได้เป็น 1 เดือน หรืออาหารแปรรูป ก็ขยายได้อีก 1 ถึง 2 ปี จึงเป็นประโยชน์ต่อการส่งออกอย่างมาก ซึ่งหลายประเทศทั่วโลกต่างก็ให้การยอมรับว่าอาหารฉายรังสีมีความปลอดภัยสำหรับการบริโภค
เพื่อต่อยอดการดำเนินการดังกล่าว รัฐบาลได้ขยายการส่งเสริมไปยังกลุ่มผู้ประกอบการอาหารพื้นถิ่น เพื่อให้สามารถผลิตสินค้าที่มีเอกลักษณ์ มีมาตรฐานความปลอดภัย และยืดอายุการเก็บรักษา เป็นการเพิ่มโอกาสการขยายตลาดทั้งในและต่างประเทศ ซึ่งสถาบันเทคโนโลยีนิวเคลียร์แห่งชาติ (สทน.) ได้ร่วมกับมหาวิทยาลัยราชภัฏในพื้นที่ภาคกลาง จัดกิจกรรม Product Champion  เพื่อถ่ายทอดเทคโนโลยีการฉายรังสีอาหารสร้างมูลค่าให้กับอาหารพื้นถิ่น อาทิ ปลาร้า ปลาเค็ม ปูเค็ม กบแดดเดียว กะปิ ผัดไทย แกงส้ม กล้วยตาก ผลไม้ดอง เป็นต้น อย่างน้ำพริกปลาร้าทรงเครื่อง เมื่อเชื้อโรคและสารปนเปื้อนในน้ำพริกได้ถูกจัดการผ่านการฉายรังสี จะมีอายุการเก็บรักษาได้นานออกไปอีก 1-2 ปี หรือปลาวงอบแห้งฉายรังสี สามารถยืดอายุการเก็บรักษาเพิ่มได้เป็น 12 - 18 เดือน สำหรับปี 2565  สทน. มีแผนขยายโครงการไปยังพื้นที่ภาคใต้ โดยร่วมกับมหาวิทยาลัยราชภัฏในท้องถิ่นเช่นเดียวกับพื้นที่ภาคกลาง และยังมีแผนการดำเนินงานที่ขยายต่อไปยังภาคเหนือและภาคตะวันออกเฉียงเหนือตามลำดับ เพื่อพัฒนาอาหารพื้นถิ่นให้มีมาตรฐานและความปลอดภัยทั่วทั้งประเทศ
นางสาวรัชดา กล่าวเพิ่มเติมว่า การสร้างมูลค่าเพิ่มให้กับอาหารพื้นถิ่นด้วยการฉายรังสี เป็นโครงการที่ให้ความสำคัญกับภูมิปัญญาท้องถิ่นและการเพิ่มศักยภาพผู้ประกอบการ สอดรับกับความต้องการในตลาดโลกที่ให้ความสำคัญเรื่องอาหารปลอดภัย การฉายรังสีเป็นเทคโนโลยีที่ได้รับการพิสูจน์แล้วว่ามีประสิทธิภาพในการทำลายเชื้อโรค พยาธิและแมลง ปลอดภัยต่อผู้บริโภค และจะเป็นส่วนสำคัญที่ช่วยเพิ่มมูลค่าการตลาดในประเทศและการส่งออกได้ ซึ่งในหลายประเทศมีมาตรการชัดเจนที่กำหนดให้สินค้าเกษตรบางชนิดต้องฉายรังสีก่อน จึงจะนำเข้าไปจัดจำหน่ายในประเทศได้  อย่างกรณี “ปลาร้า” เป็นอาหารหมักดองซึ่งผู้บริโภคอาจไม่มั่นใจเรื่องความปลอดภัย หากนำมาผ่านกระบวนการฉายรังสีก็จะแก้ข้อกังวลดังกล่าวได้ เป็นโอกาสให้ทำตลาดในลาว เวียดนาม กัมพูชา และประเทศที่มีคนเอเชียอาศัยอยู่จำนวนมาก ทั้งสหรัฐอเมริกาและสหภาพยุโรป ได้มากขึ้นอีก ทั้งนี้ ผู้ประกอบการที่มีความสนใจ สามารถติดต่อไปที่ ศูนย์ฉายรังสี เทคโนธานี อ.คลองหลวง จ.ปทุมธานี โทร.0-2401-9889
...
วันพุธที่ 1 ธันวาคม 2564
ปลัด พม. นำทีม จัดงาน ”พม. สร้างสุข ฟื้นฟูผู้ประสบอุทกภัย” ที่จังหวัดพระนครศรีอยุธยา
ปลัด พม. นำทีม จัดงาน ”พม. สร้างสุข ฟื้นฟูผู้ประสบอุทกภัย” ที่จังหวัดพระนครศรีอยุธยา
วันนี้ (1 ธ.ค. 64) เวลา 09.00 น กระทรวงการพัฒนาสังคมและความมั่นคงของมนุษย์ (พม.) จัดงาน ”พม. สร้างสุข ฟื้นฟูผู้ประสบอุทกภัย” โดยมีนางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.) เป็นประธานเปิดงาน พร้อมด้วยนาวาตรีสุธรรม ระหงษ์ เลขานุการรัฐมนตรีว่าการกระทรวงการพัฒนาสังคมและความมั่นคงของมนุษย์ นางสาวนุชนาถ ประทีปธีรานันต์ รองผู้ว่าราชการจังหวัดพระนครศรีอยุธยา คณะผู้บริหารกระทรวง พม. และประชาชนในพื้นที่ เข้าร่วมงาน ณ เทศบาลตำบลบางกระสั้น อำเภอบางปะอิน จังหวัดพระนครศรีอยุธยา ซึ่งนับเป็นงานครั้งแรกที่จัดขึ้นภายหลังน้ำลด เพื่อเร่งฟื้นฟู เยียวยา ประชาชน โดยเฉพาะกลุ่มเปราะบางที่ได้รับผลกระทบจากอุทกภัยที่ผ่านมา ให้สามารถกลับไปดำรงชีวิตในภาวะปกติได้โดยเร็ว
นางพัชรี กล่าวว่า จังหวัดพระนครศรีอยุธยาประสบสถานการณ์อุทกภัย ทำให้บ้านเรือนประชาชน พื้นที่การเกษตร และทรัพย์สิน ได้รับความเสียหายจำนวนมาก ตลอดจนส่งผลกระทบต่อการดำเนินชีวิตประจำวันของประชาชน ทั้งนี้ มีผู้ได้รับผลกระทบจากอุทกภัยในพื้นที่จังหวัดพระนครศรีอยุธยา จำนวน 15 อำเภอ 153 ตำบล 902 หมู่บ้าน 66,330 ครัวเรือน โดยเทศบาลตำบลบางกระสั้น อำเภอบางปะอิน จังหวัดพระนครศรีอยุธยา เป็นหนึ่งในพื้นที่ที่ได้รับผลกระทบดังกล่าว วันนี้ กระทรวง พม. จึงได้จัดงาน ”พม. สร้างสุข ฟื้นฟูผู้ประสบอุทกภัย” เพื่อช่วยเหลือดูแลพี่น้องประชาชนในพื้นที่จังหวัดพระนครศรีอยุธยาที่ประสบอุทกภัย ซึ่งภายในงานประกอบด้วยกิจกรรมสำคัญ ได้แก่ การมอบงบประมาณโครงการปรับสภาพแวดล้อมที่อยู่อาศัยสำหรับคนพิการ งบประมาณโครงการปรับสภาพแวดล้อมที่อยู่อาศัยสำหรับผู้สูงอายุ งบประมาณโครงการบ้านพอเพียง เงินสงเคราะห์ต่างๆ รถโยก รถเข็นสำหรับคนพิการ เก้าอี้พาสุข และถุงยังชีพ รวมทั้งการให้บริการซ่อมเครื่องใช้ไฟฟ้าและรถวีลแชร์ บริการตรวจสุขภาพ บริการตัดผม การจำหน่ายสินค้าราคาถูก การจัดครัว พม. ประกอบอาหารปรุงสุกใหม่เพื่อแจกจ่ายให้ประชาชน บริการออกบัตรคนพิการ และบูธนิทรรศการและบริการต่างๆ ของหน่วยงานในสังกัดกระทรวง พม. โดยเฉพาะการปรับปรุงบ้านของครอบครัวผู้ประสบอุทกภัยที่มีผู้สูงอายุและคนพิการ ซึ่งเป็นครัวเรือนเปราะบาง โดยกระทรวง พม. ได้ซ่อมแซมบ้านให้กว่า 300 หลังคาเรือน
นางพัชรี กล่าวเพิ่มเติมว่า นอกจากนี้ ยังมีการเปิดศูนย์ช่วยเหลือสังคมตำบลบางกระสั้น ซึ่งบูรณาการทำงานร่วมกับท้องถิ่นเพือบริการให้ความช่วยเหลืออย่างทั่วถึงและครบวงจร สำหรับประชาชน โดยเฉพาะกลุ่มเปราะบาง ในระดับตำบลและหมู่บ้าน โดยจะรับเรื่องราวร้องทุกข์และตรวจสอบสิทธิสวัสดิการต่างๆ ที่จะได้รับจากหน่วยงานภาครัฐ อีกทั้งมีบริการให้คำแนะนำปรึกษาและฝึกอาชีพหลังจากที่ประสบปัญหาอุทกภัย เนื่องจากไม่สามารถประกอบอาชีพเดิมได้ จึงต้องมาฝึกอาชีพใหม่ๆ ทั้งนี้ กระทรวง พม. เป็นส่วนหนึ่งของหน่วยงานภาครัฐที่จะเข้ามาช่วยเหลือดูแล ฟื้นฟูเยียวยาผู้ประสบปัญหาทางสังคม โดยโครงการนี้ได้นำร่องที่จังหวัดพระนครศรีอยุธยาเป็นครั้งแรก และจะมีการขยายผลอย่างต่อเนื่อง โดยจะมีการจัดงานในพื้นที่ของจังหวัดอื่นๆ เพื่อช่วยเหลือประชาชนที่ประสบปัญหาความเดือดร้อน อย่างทั่วถึงต่อไป
ทั้งนี้ หากประชาชนประสบปัญหาทางสังคม สามารถติดต่อขอความช่วยเหลือได้ที่ ศูนย์ช่วยเหลือสังคม สายด่วน พม. โทร. 1300 บริการฟรี 24 ชั่วโมง สำนักงานพัฒนาสังคมและความมั่นคงของมนุษย์จังหวัดทั่วประเทศ และอาสาสมัครพัฒนาสังคมฯ (อพม.) ในพื้นที่
วันอังคารที่ 11 มกราคม 2565
นายกรัฐมนตรี ชู มวยไทยเป็น Soft Power สู่เวทีระดับโลก แนะกระทรวงการท่องเที่ยวฯ หารือภาคเอกชน จัดเทศกาลมวยไทยในประเทศ เพื่อร่วมส่งเสริมวัฒนธรรมไทย
นายกรัฐมนตรี ชู มวยไทยเป็น Soft Power สู่เวทีระดับโลก แนะกระทรวงการท่องเที่ยวฯ หารือภาคเอกชน จัดเทศกาลมวยไทยในประเทศ เพื่อร่วมส่งเสริมวัฒนธรรมไทย
วันนี้ (11 มกราคม 2565) เวลา 08.00 น. ณ ห้องสีม่วง ตึกไทยคู่ฟ้า ทำเนียบรัฐบาล พลเอก ธันวาคม ทิพยจันทร์ ที่ปรึกษารัฐมนตรีว่าการกระทรวงวัฒนธรรมและนายกสมาคมพันธมิตรมวยไทยโลก เข้าพบพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เพื่อหารือถึงแนวทางการพัฒนาสนับสนุนมวยไทยซึ่งเป็นมรดกทางวัฒนธรรมของไทยในการสร้างมูลค่าเพิ่มในระดับท้องถิ่น ประเทศ และขยายสู่ระดับสากล โดยมี นายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา นายดิสทัต โหตระกิตย์ เลขาธิการนายกรัฐมนตรี เข้าร่วมด้วย นายธนกร วังบุญคงชนะ โฆษกประจำสำนักนายกรัฐมนตรี สรุปสาระสำคัญ ดังนี้
พลเอก ธันวาคม รายงานนายกรัฐมนตรีเกี่ยวกับแนวทางและข้อเสนอแนะถึงแผนในการขับเคลื่อนมวยไทย เพื่อให้มีการสร้างมูลค่า สร้างงาน และสร้างรายได้ ให้กับคนไทยในประเทศ และเพื่อพัฒนาศิลปะมวยไทยซึ่งเป็นศิลปะการต่อสู้ประจำชาติไทยไปสู่ระดับสากล โดยการสร้างแพลตฟอร์มที่ครอบคลุมกิจกรรมที่เกี่ยวกับมวยไทยไว้ทั้งหมด เช่น เรื่องของการเรียนการสอนมวยไทย การฝึกและแข่งขันมวยไทย ตำรามวยไทย และอุปกรณ์ต่าง ๆ ที่เกี่ยวกับมวยไทย ตลอดจนการใช้ศิลปะมวยไทยในการสร้างสุขภาพที่ดีในการออกกำลังกายให้กับผู้สูงอายุด้วย โดยเป็นการประสานความร่วมมือของทุกหน่วยงานและกระทรวงต่าง ๆ ที่เกี่ยวข้อง ได้แก่ กระทรวงการท่องเที่ยวและกีฬา กระทรวงวัฒนธรรม กระทรวงพาณิชย์ กระทรวงการต่างประเทศ กระทรวงแรงงาน กระทรวงสาธารณสุข และกระทรวงศึกษาธิการ เป็นต้น พร้อมเสนอให้มีการเรียนการสอนมวยไทยในเด็กทุกโรงเรียน รวมทั้งยังได้เสนอแนวทางให้มีการจัดเทศกาลมวยไทย เพื่อแสดงศักยภาพศิลปะการต่อสู้เพื่อสร้างมูลค่าของวัฒนธรรมไทยให้มีค่ามากยิ่งขึ้น ที่สำคัญคือจะสามารถกระตุ้นเศรษฐกิจ สร้างรายได้ให้กับประเทศอีกด้วย
โอกาสนี้ นายกรัฐมนตรีกล่าวขอบคุณถึงข้อเสนอแนะ และแผนงานแนวทางในการพัฒนาขับเคลื่อนมวยไทยเพื่อเพิ่มมูลค่าทางวัฒนธรรมไทย เพราะมวยไทยถือว่าเป็นอีกหนึ่ง Soft Power ที่สำคัญของประเทศไทย เพราะในการต่อสู้ในเวทีระดับโลกมักจะมีการนำท่าทางของมวยไทยไปดัดแปลงผสมผสานอยู่เสมอ โดยนายกรัฐมนตรีมอบหมายให้กระทรวงการท่องเที่ยวและกีฬา หารือร่วมกับหน่วยงานที่เกี่ยวข้องพิจารณาถึงความเป็นไปได้ในการดำเนินการตามข้อเสนอแนะดังกล่าว รวมทั้งแนะนำให้พิจารณาประสานความร่วมมือกับภาคเอกชน ถึงความเป็นไปได้ในการจัดเทศกาลมวยไทยในประเทศไทย เพราะจะเป็นการส่งเสริมวัฒนธรรมไทยในด้านอื่นด้วย อาทิ อาหารไทย เครื่องแต่งกาย เสื้อผ้า โดยขอให้คำนึงถึงกติกาและความคุ้มค่าในการใช้งบประมาณให้เกิดประโยชน์อย่างสูงสุด
........................
กลุ่มประชาสัมพันธ์และเผยแพร่ สำนักโฆษก
วันจันทร์ที่ 23 พฤษภาคม 2565
บีโอไอร่วมงาน “Saudi -Thai Investment Forum”
บีโอไอร่วมงาน “Saudi -Thai Investment Forum”
บีโอไอร่วมงาน “Saudi -Thai Investment Forum”
สำนักงานคณะกรรมการส่งเสริมการลงทุน (บีโอไอ) โดยกองพัฒนาผู้ประกอบการไทย นำโดยนายชนินทร์ ขาวจันทร์ รองเลขาธิการคณะกรรมการส่งเสริมการลงทุน (กลาง) ในฐานะตัวแทนสำนักงานเข้าร่วมงาน “Saudi -Thai Investment Forum” ณ โรงแรม Movenpick กรุงริยาด ซาอุดีอาระเบียซึ่งเป็นหนึ่งในกิจกรรมระหว่างการเยือนอย่างเป็นทางการของคณะรองนายกรัฐมนตรี และรัฐมนตรีว่าการกระทรวงการต่างประเทศ พร้อมคณะนักธุรกิจชั้นนำของไทย โดยได้รับความสนใจจากนักธุรกิจชั้นนำของซาอุดีอาระเบียกว่า 100 คน เมื่อเร็ว ๆ นี้
วันอังคารที่ 1 กุมภาพันธ์ 2565
มท. บูรณการทุกภาคส่วน เร่งขับเคลื่อนการแก้ไขปัญหาที่สาธารณประโยชน์และที่ดินเอกชนปล่อยทิ้งร้าง และปัญหาเกี่ยวกับสถานะและสิทธิของบุคคล
มท. บูรณการทุกภาคส่วน เร่งขับเคลื่อนการแก้ไขปัญหาที่สาธารณประโยชน์และที่ดินเอกชนปล่อยทิ้งร้าง และปัญหาเกี่ยวกับสถานะและสิทธิของบุคคล
วันนี้ (1 ก.พ. 65) เวลา 13.30 น. นายสุทธิพงษ์ จุลเจริญ ปลัดกระทรวงมหาดไทย มอบหมายให้
นายชยาวุธ จันทร รองปลัดกระทรวงมหาดไทย เป็นประธานการประชุมหารือการแก้ไขปัญหาของขบวนการประชาชนเพื่อสังคมที่เป็นธรรมในระดับพื้นที่ ผ่านสื่ออิเล็กทรอนิกส์ ระบบ Webex Meeting ณ ห้องเฟื่องนคร อาคารดำรงราชานุสรณ์ ศาลาว่าการกระทรวงมหาดไทย
.
นายชยาวุธ จันทร กล่าวว่า กระทรวงมหาดไทยได้ให้ความสำคัญและบูรณาการขับเคลื่อนการแก้ไขปัญหาของขบวนการประชาชนเพื่อสังคมที่เป็นธรรม (ขปส.) ในระดับพื้นที่ โดยให้จังหวัดต่าง ๆ ที่มีประเด็นข้อเรียกร้องดำเนินการรวบรวมข้อมูลของปัญหาและบูรณาการแนวทางแก้ไขปัญหาในพื้นที่ให้เห็นผลอย่างเป็นรูปธรรมโดยเร็ว ซึ่งในวันนี้เป็นการติดตามความคืบหน้าการแก้ไขปัญหาในส่วนที่เกี่ยวข้องกับกระทรวงมหาดไทย ใน 2 ประเด็น ได้แก่ ประเด็นการแก้ไขปัญหาที่สาธารณประโยชน์และที่ดินเอกชนปล่อยทิ้งร้าง ในพื้นที่ 18 จังหวัด ได้แก่ จังหวัดเชียงใหม่ ลำพูน พะเยา เชียงราย สุรินทร์ พังงา ยโสธร สุราษฎร์ธานี ชัยภูมิ ร้อยเอ็ด ศรีสะเกษ ขอนแก่น ภูเก็ต สตูล กระบี่ ระนอง นครศรีธรรมราช และอุบลราชธานี เพื่อแก้ไขปัญหาข้อเรียกร้องให้ได้ข้อยุติและเสนอแนะแนวทางในการแก้ไขปัญหา
.
นายชยาวุธ จันทร กล่าวเพิ่มเติมว่า สำหรับประเด็นที่สำคัญอีกประเด็นหนึ่งที่กระทรวงมหาดไทยได้มีการเน้นย้ำและเร่งรัดติดตามให้มีการดำเนินการโดยเร่งด่วน คือ ประเด็นการศึกษาและแก้ไขปัญหาเกี่ยวกับสถานะและสิทธิของบุคคล จำนวน 4 เครือข่าย ได้แก่ เครือข่ายการแก้ไขสัญชาติไทย เครือข่ายลาวอพยพ เครือข่ายชาวเลอันดามัน และเครือข่ายไทลื้อ และคนไทยตกหล่นทางทะเบียนราษฎร์ ในพื้นที่ 9 จังหวัด ได้แก่ จังหวัดพะเยา อุบลราชธานี ประจวบคีรีขันธ์ กระบี่ พังงา ภูเก็ต ระนอง ชุมพร และสตูล เพื่อให้สามารถดำเนินการแก้ไขปัญหาเรื่องสถานะและสิทธิของบุคคลให้แล้วเสร็จภายในปี พ.ศ. 2566
.
นาย ชยาวุธ จันทร กล่าวทิ้งท้ายว่า รัฐบาลให้ความสำคัญกับการแก้ไขปัญหาความเดือดร้อนของประชาชน และเปิดโอกาสให้ภาคประชาชนได้มีส่วนร่วมในการแก้ไขปัญหา และได้มีการดำเนินการแก้ไขปัญหาความเดือดร้อนของประชาชนมาอย่างต่อเนื่อง กระทรวงมหาดไทยจึงได้สั่งการให้ทุกจังหวัดที่มีข้อร้องเรียน เร่งรัดดำเนินการแก้ไขปัญหาของแต่ละพื้นที่ให้เรียบร้อยโดยเร็ว หากมีปัญหาและอุปสรรคในการดำเนินงานที่เกี่ยวกับที่สาธารณประโยชน์และที่ดินเอกชนปล่อยทิ้งร้างให้จังหวัดเร่งประสานงานไปยังกรมที่ดิน สำหรับปัญหาเกี่ยวกับสถานะและสิทธิของบุคคลให้จังหวัดเร่งประสานงานไปยังกรมการปกครอง เพื่อให้การแก้ไขปัญหาให้กับพี่น้องประชาชนเป็นไปอย่างรวดเร็วต่อไป
วันอังคารที่ 1 กุมภาพันธ์ 2565
ครม.เห็นชอบเลื่อนไทยเป็นเจ้าภาพจัดการแข่งขันกีฬาเอเชียนอินดอร์และมาเชี่ยลอาร์ทเกมส์ ครั้งที่ 6 จากปี 2565 เป็นปี 2566
ครม.เห็นชอบเลื่อนไทยเป็นเจ้าภาพจัดการแข่งขันกีฬาเอเชียนอินดอร์และมาเชี่ยลอาร์ทเกมส์ ครั้งที่ 6 จากปี 2565 เป็นปี 2566
วันที่ 1 กุมภาพันธ์ 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรีกล่าวว่า คณะรัฐมนตรี(ครม.)เห็นชอบการทบทวนมติครม.เมื่อวันที่ 11 พฤษภาคม 2564 เรื่อง การเลื่อนเป็นเจ้าภาพจัดการแข่งขันกีฬาเอเชียนอินดอร์และมาเชี่ยลอาร์ทเกมส์ ครั้งที่ 6 ปี 2021 จากเดิม เห็นชอบการเลื่อนเป็นเจ้าภาพจัดการแข่งขันในปี 2564 เป็นปี2565 ให้เลื่อนไปเป็นปี 2566 ระหว่างวันที่ 17-26 พฤศจิกายน 2566 โดยกระทรวงการท่องเที่ยวและกีฬาระบุว่า การขอเลื่อนครั้งนี้มาจากการพิจารณาถึงความพร้อมของประเทศไทยในสถานการณ์การแพร่ระบาดของโรคติดเชื้อไวรัสโคโรนา 2019(โควิด-19) ซึ่งจะมีข้อจำกัดและเงื่อนไขตามมาตรการต่างๆภายใต้วิถีปกติใหม่(New Normal) ที่เป็นอุปสรรคต่อการมีส่วนร่วมของประชาชน และมีความเสี่ยงต่อการแพร่ระบาดของโควิด-19
นอกจากนี้ในปี 2565 จะมีรายการแข่งขันเกิดขึ้นเป็นจำนวนมาก เช่น การแข่งขันโอลิมปิกเกมส์ฤดูหนาว ครั้งที่ 28 ณ กรุงปักกิ่ง ประเทศจีน ระหว่างวันที่ 4-20 กุมภาพันธ์ 2565 การแข่งขันเดอะเวิลด์เกมส์ 2020 ณ เมืองเบอร์มิงแฮม สหรัฐอเมริกา ระหว่างวันที่ 7-17 กรกฎาคม 2565 ซึ่งอาจไม่เกิดประโยชน์สูงสุดในการพัฒนานักกีฬาไทย เนื่องจากนักกีฬาที่มีศักยภาพสูงจากชาติอื่นอาจเลือกเข้าร่วมแข่งขันในรายการที่มีความสำคัญมากกว่า
---------------------
วันพุธที่ 16 มีนาคม 2565
รมว.พม. ลงพื้นที่ จ.พิษณุโลก มอบโล่สตรีผู้บำเพ็ญประโยชน์เพื่อสังคม เนื่องในวันสตรีสากล 2565 พร้อมหนุนพลังสตรีมีส่วนร่วมขับเคลื่อนประเทศ
รมว.พม. ลงพื้นที่ จ.พิษณุโลก มอบโล่สตรีผู้บำเพ็ญประโยชน์เพื่อสังคม เนื่องในวันสตรีสากล 2565 พร้อมหนุนพลังสตรีมีส่วนร่วมขับเคลื่อนประเทศ
วันที่ 10 มี.ค. 65 เวลา 13.00 น. ณ ห้องพิจิตรา แกรนด์บอลรูม โรงแรมเมย์ฟลาวเวอร์ แกรนด์ จังหวัดพิษณุโลกนายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)เป็นประธานเปิดโครงการอบรมพัฒนาศักยภาพสตรีและการประชุมเชิงปฏิบัติการสมัชชาสตรีจังหวัดพิษณุโลก เนื่องในวันสตรีสากล ประจำปี 2565 พร้อมทั้งพบปะแลกเปลี่ยนความคิดเห็นกับผู้นำสตรีท้องถิ่น โดยมีนางพิกุลแก้ว ไกรฤกษ์ สมาชิกวุฒิสภา และประธานคณะกรรมาธิการการต่างประเทศวุฒิสภา นายรณชัย จิตรวิเศษผู้ว่าราชการจังหวัดพิษณุโลก และคณะผู้บริหารกระทรวง พม. พร้อมด้วยผู้นำสตรีและภาคีเครือข่ายทุกภาคส่วนในพื้นที่ เข้าร่วมงานจากนั้น เป็นประธานมอบโล่ประกาศเกียรติคุณแก่ผู้บำเพ็ญประโยชน์ด้านสังคม จำนวน 6 คน ได้แก่ 1.ศาสตราจารย์พิเศษ ดร.กาญจนา เงารังษี อดีตอธิการบดีมหาวิทยาลัยนเรศวร 2.นางสาวพญา ธาราวุฒิ ประธานสภาอุตสาหกรรมจังหวัดพิษณุโลก 3.นางชุตินันท์ เครือสุข ประธานคณะกรรมการพัฒนาสตรีจังหวัดพิษณุโลก 4.นางอรนุช ชัยชาญ พัฒนาสังคมและความมั่นคงของมนุษย์จังหวัดพิษณุโลก 5.นางสาวนรี ชีวสุทธิศิลป์ ผู้บริหารแบรนด์น้ำหอมมาดามฟิน และ 6.นายกฤษณะพงศ์ สิทธิปัญญา ผู้บริหารโรงเรียนเสริมสวยเดอะลุคส์
นายจุติกล่าวว่า วันนี้เป็นการรวมพลของสตรีเก่งพิษณุโลก ซึ่งสตรียังมีพลังอีกเยอะที่สามารถเข้ามาช่วยเหลือสังคมได้ เพราะสังคมกำลังเปราะบางและมีปัญหา ทั้งนี้ พลเอก ประยุทธ์ จันทร์โอชา นายกรัฐมนตรี ได้ฝากความระลึกถึงและให้ช่วยกันขับเคลื่อนงานโดยไม่ทิ้งใครไว้ข้างหลัง ซึ่งเรามีเป้าหมายว่าสตรีที่เป็นแม่เลี้ยงเดี่ยว แม่ที่เปราะบาง ยังคงต้องการความช่วยเหลืออีกเป็นจำนวนมาก ดังนั้น เราจะรวมพลังกันและแก้ไขปัญหาเหล่านี้ไปด้วยกัน และเราจะไม่ทอดทิ้งใครคือสิ่งสำคัญที่สุด
นายจุติกล่าวเพิ่มเติมว่า ขณะนี้ โลกได้รับผลกระทบจากสงครามและเศรษฐกิจ รวมถึงโครงสร้างค่าครองชีพที่สูงขึ้นมาก ทำให้ทุกคนต้องเตรียมตัวและร่วมมือกันเพื่อฝ่าฟันวิกฤตินี้ไปให้ได้ นอกจากนี้แล้ว ยังมีผลกระทบทางด้านมิติอื่นๆ ดังนั้น คนไทยเราต้องรักกัน เสียสละให้กัน ช่วยเหลือกัน เพื่อให้ทุกคนมีโอกาสเท่าเทียมกันและเดินหน้าไปด้วยกัน สำหรับสตรีที่มีประชากรเกินครึ่งของประเทศ ถ้าเราให้สตรีมีส่วนร่วมมากขึ้นเท่าไหร่ เชื่อว่าพลังทางเศรษฐกิจ พลังทางสังคมของประเทศ จะมีมากขึ้นเท่านั้น
นางชุตินันท์กล่าวรายงานว่า โครงการนี้ เกิดจากการบูรณาการร่วมกันระหว่างกระทรวง พม. โดยสำนักงานพัฒนาสังคมและความมั่นคงของมนุษย์จังหวัดพิษณุโลก และคณะกรรมการพัฒนาสตรีจังหวัดพิษณุโลก (องค์กรสาธารณประโยชน์) เพื่อพัฒนาศักยภาพผู้นำสตรีและภาคีเครือข่ายทุกภาคส่วนในพื้นที่ จำนวน 210 คน ให้มีความรู้ในเรื่องกฎหมายใกล้ตัวที่เกี่ยวข้องกับสตรีและครอบครัวเพื่อนำไปใช้ประโยชน์ในชีวิตประจำวัน และสามารถนำไปประกอบอาชีพได้ เพื่อคุณภาพชีวิตที่ดีขึ้น อีกทั้งกระตุ้นให้ทุกภาคส่วนในสังคมตระหนักถึงความสำคัญของวันสตรีสากล
วันศุกร์ที่ 26 พฤศจิกายน 2564
รองนายกรัฐมนตรี “อนุทิน”เตรียมนำคณะร่วมประชุมสมัชชาอนามัยโลก สมัยพิเศษ ณ นครเจนีวา สมาพันธรัฐสวิส ร่วมนานาชาติกำหนดทิศทางสนธิสัญญารับมือโรคระบาดในอนาคต
รองนายกรัฐมนตรี “อนุทิน”เตรียมนำคณะร่วมประชุมสมัชชาอนามัยโลก สมัยพิเศษ ณ นครเจนีวา สมาพันธรัฐสวิส ร่วมนานาชาติกำหนดทิศทางสนธิสัญญารับมือโรคระบาดในอนาคต พร้อมหารือ WHO ประเด็นเข้าร่วม BioHub system ระบบป้องกันแพร่เชื้อไวรัสสากล
วันที่ 26 พ.ย. 64 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ระหว่างวันที่ 27 พ.ย.-2 ธ.ค. 64 นายอนุทิน ชาญวีรกุล รองนายกรัฐมนตรีและ รมว.สาธารณสุข มีกำหนดจะนำคณะเข้าร่วมการประชุมสมัชชาอนามัยโลก สมัยพิเศษ ณ สำนักงานใหญ่องค์การอนามัยโลก(WHO) นครเจนีวา สมาพันธรัฐสวิส
ประเด็นหลักการเข้าร่วมประชุมครั้งนี้ รองนายกรัฐมนตรีจะร่วมกับชาติสมาชิก WHO หารือเกี่ยวกับการกำหนดทิศทางของการจัดทำสนธิสัญญาระหว่างประเทศด้านการเตรียมความพร้อมและการรับมือกับโรคระบาดในอนาคต แลกเปลี่ยนประสบการณ์การแพร่ระบาดของโรคติดเชื้อไวรัสโคโรนา2019 (โควิด-19) ตลอดจนการหารือนอกรอบกับผู้แทนองค์กรต่าง ๆ
น.ส.ไตรศุลี กล่าวว่า การร่วมกำหนดทิศทางของการจัดทำสนธิสัญญาฯ ในครั้งนี้ สืบเนื่องจากที่ พล.อ.ประยุทธ์ จันทร์โอชา นายกรัฐมนตรี ได้ร่วมกับผู้นำอีก 25 ประเทศ สนับสนุนแนวคิดในการทำสนธิสัญญาระหว่างประเทศที่จะช่วยให้โลกจัดการกับภาวะฉุกเฉินด้านสุขภาพในอนาคต
มีเป้าหมายหลักของสนธิสัญญาฯ เพื่อเตรียมความพร้อมและรับมือกับโรคระบาดในอนาคต อาทิ การส่งเสริมรูปแบบความร่วมมือในทุกภาคส่วนให้มีความครอบคลุม การเสริมสร้างขีดความสามารถทั้งในระดับชาติ ระดับภูมิภาค และระดับโลก และความสามารถในการฟื้นตัวของโลกหากมีการระบาดใหญ่เกิดขึ้นอีกในอนาคต
น.ส.ไตรศุลี กล่าวว่า นอกจากการร่วมประชุมสมัชชาอนามัยโลกแล้ว รองนายกรัฐมนตรีพร้อมคณะยังมีกำหนดที่จะหารือกับผู้อำนวยการใหญ่ WHO ในประเด็นการเข้าร่วม WHO BioHub System ซึ่งมีจุดมุ่งหมายเพื่อพัฒนาระบบสากลในการแบ่งปันเชื้อไวรัส (โดยสมัครใจ) สำหรับการพัฒนามาตรการป้องกันการระบาดของโรคต่าง ๆ ที่รวดเร็วและในวงกว้าง เพื่อการเฝ้าระวังอย่างมีประสิทธิภาพและการพัฒนาแนวทางการตอบสนองทางการแพทย์อย่างทันท่วงที เช่น การวินิจฉัย การรักษา การพัฒนาวัคซีน
โดยการหารือกับผู้อำนวยการใหญ่ WHO ยังจะครอบคลุมถึงประเด็นที่ประเทศไทยเข้าร่วมโครงการนำร่องกลไกทบทวนการเตรียมความพร้อมกรณีภาวะฉุกเฉินทางสาธารณสุขและปลักประกันสุขภาพถ้วยหน้า Universal Health and Preparedness Review (UHPR)
นอกจากนี้ มีกำหนดหารือกับผู้อำนวยการบริหารโครงการโรคเอดส์แห่งสหประชาชาติ ณ สำนักงานใหญ่โครงการโรคเอดส์แห่งสหประชาชาติ ในประเด็นที่ในปี 2565 ประเทศไทยจะดำรงตำแหน่งประธานคณะกรรมการประสานงานโครงการโรคเอดส์แห่งสหประชาชาติ (UNAIDS Programme Coordinating Board : PCB)
วันพุธที่ 1 มิถุนายน 2565
ผู้บริหารกระทรวงอุตสาหกรรม เยี่ยมชมการดำเนินงานของสถาบันไทย-เยอรมัน พร้อมยกระดับความสามารถด้านเทคโนโลยีและนวัตกรรมการผลิตอัจฉริยะ
ผู้บริหารกระทรวงอุตสาหกรรม เยี่ยมชมการดำเนินงานของสถาบันไทย-เยอรมัน พร้อมยกระดับความสามารถด้านเทคโนโลยีและนวัตกรรมการผลิตอัจฉริยะ
ผู้บริหารกระทรวงอุตสาหกรรม เยี่ยมชมการดำเนินงานของสถาบันไทย-เยอรมัน พร้อมยกระดับความสามารถด้านเทคโนโลยีและนวัตกรรมการผลิตอัจฉริยะ
.
เมื่อวันที่ 31 พฤษภาคม 2565 นายสุชาติ ไตรแสงรุจิระ ที่ปรึกษารัฐมนตรีว่าการกระทรวงอุตสาหกรรม พร้อมด้วยนาย
สุรพล ชามาตย์ รองปลัดกระทรวงอุตสาหกรรม และคณะฯ เยี่ยมชมการดำเนินงานของสถาบันไทย-เยอรมัน
ณ นิคมอุตสาหกรรมอมตะซิตี้ จังหวัดชลบุรี โดยมีนายสมชาย จักรกรีนทร์ ผู้อำนวยการสถาบันไทย-เยอรมัน และ
นายสมหวัง บุญรักษ์เจริญ ที่ปรึกษาสถาบันไทย-เยอรมันพร้อมทีมงาน ให้การต้อนรับและนำเสนอการดำเนินงานของสถาบันฯ
.
สถาบันไทย-เยอรมัน สถาบันเครือข่ายของกระทรวงอุตสาหกรรม เป็นกลไกของรัฐในการพัฒนาและยกระดับความสามารถในการแข่งขันของผู้ประกอบการด้านระบบอัตโนมัติและหุ่นยนต์ ซึ่งสถาบันฯ มี 2 ศูนย์หลัก ได้แก่ 1) ศูนย์เทคโนโลยีการผลิตอัตโนมัติและหุ่นยนต์ และ 2) ศูนย์แม่พิมพ์และเครื่องมือกล ซึ่งให้บริการด้านการออกแบบ ผลิตชิ้นงานอุตสาหกรรมและต้นแบบ รวมทั้งสอบเทียบและรับรองประสิทธิภาพเครื่องจักร บริการงานเชื่อม การพัฒนา
บุคลากรเทคโนโลยีการผลิต การปรับปรุงคุณภาพวัสดุและงานผลิต ให้คำปรึกษา และวิจัยและพัฒนา
.
ซึ่งกระทรวงอุตสาหกรรมมีนโยบายสนับสนุนผู้ประกอบการให้ปรับเปลี่ยนอุตสาหกรรมไทยไปสู่อุตสาหกรรมอนาคต จึงได้มอบหมายให้สถาบันไทย-เยอรมัน ดูเรื่องของหุ่นยนต์และระบบอัตโนมัติเป็นหลัก โดยเป็นองค์กรนำในการเพิ่มผลิตภาพของอุตสาหกรรมเป้าหมาย ด้วยการยกระดับเทคโนโลยี นวัตกรรมและบุคลากร ด้านระบบอัตโนมัติ และหุ่นยนต์ รวมทั้งเครื่องจักรกลและแม่พิมพ์ ให้สามารถแข่งขันได้ในยุคอุตสาหกรรม 4.0 และทางสถาบันฯ มีผู้เชี่ยวชาญจากเครือข่ายศูนย์เทคโนโลยีความเป็นเลิศด้านหุ่นยนต์และระบบอัตโนมัติ ที่พร้อมในการให้คำปรึกษาเทคโนโลยีที่เหมาะสม เพื่อให้สอดคล้องกับอุตสาหกรรมเป้าหมาย เช่น อุตสาหกรรมหุ่นยนต์ อุตสาหกรรมอิเล็กทรอนิกส์อัจฉริยะ อุตสาหกรรมยานยนต์สมัยใหม่ และอุตสาหกรรมเครื่องมือทางการแพทย์
วันจันทร์ที่ 29 พฤศจิกายน 2564
รองปลัด สธ.ชี้แจงแนวทางการประเมินความเสี่ยงการทุจริตของหน่วยงานในสังกัด ประจำปีงบประมาณ พ.ศ. 2565
รองปลัดกระทรวงสาธารณสุข เป็นประธานการประชุมชี้แจงแนวทางการประเมินความเสี่ยงการทุจริตของหน่วยงานในสังกัดกระทรวงสาธารณสุข ประจำปีงบประมาณ พ.ศ. 2565 พร้อมมอบนโยบายให้ทุกหน่วยงานวางระบบการประเมินความเสี่ยงการทุจริต และปลูกฝังจิตสำนึกด้านคุณธรรม
รองปลัดกระทรวงสาธารณสุข เป็นประธานการประชุมชี้แจงแนวทางการประเมินความเสี่ยงการทุจริตของหน่วยงานในสังกัดกระทรวงสาธารณสุข ประจำปีงบประมาณ พ.ศ. 2565 พร้อมมอบนโยบายให้ทุกหน่วยงานวางระบบการประเมินความเสี่ยงการทุจริต และปลูกฝังจิตสำนึกด้านคุณธรรม ป้องปรามมิให้เกิดการทุจริตในหน่วยงาน
วันนี้ (29 พฤศจิกายน 2564) ที่ กระทรวงสาธารณสุข จ.นนทบุรี นายแพทย์ธงชัย กีรติหัตยากร รองปลัดกระทรวงสาธารณสุข ในฐานะหัวหน้ากลุ่มภารกิจด้านสนับสนุนงานบริการสุขภาพเป็นประธานเปิดการประชุมชี้แจงแนวทางการประเมินความเสี่ยงการทุจริตของหน่วยงานในสังกัดกระทรวงสาธารณสุข ประจำปีงบประมาณ พ.ศ. 2565 จัดโดยศูนย์ปฏิบัติการต่อต้านการทุจริต กระทรวงสาธารณสุข
นายแพทย์ธงชัย กล่าวว่า กระทรวงสาธารณสุขมีนโยบายให้ทุกหน่วยงานในสังกัดวางระบบการประเมินความเสี่ยงการทุจริต เพื่อเป็นการป้องปรามมิให้เกิดการทุจริตในหน่วยงาน โดยเฉพาะอย่างยิ่ง การทุจริตที่ทำไปโดยไม่มีเจตนา ไม่ทราบกฎระเบียบที่เกี่ยวข้อง ซึ่งการเป็นข้าราชการจะได้รับสวัสดิการ อาทิ เงินบำเหน็จบำนาญ ค่ารักษาพยาบาล จนกระทั่งเสียชีวิต รวมมูลค่านับสิบล้านบาท แต่เมื่อมีการกระทำการทุจริต ย่อมต้องถูกตัดสวัสดิการดังกล่าว แม้จะเกษียณอายุราชการไปแล้ว การสอบสวนทางวินัยก็ยังดำเนินการไปอย่างต่อเนื่อง ผู้กระทำการทุจริตสามารถถูกลงโทษไล่ออก หรือปลดออก ย้อนหลัง รวมถึงถูกตัดสวัสดิการดังกล่าวได้ ทั้งนี้ การปลูกฝัง และกระตุ้นจิตสำนึกเรื่องคุณธรรม ความดี ต้องดำเนินการอย่างต่อเนื่อง เพื่อให้เกิดซึมซับเป็นนิสัยและไม่กระทำการทุจริต
โดยในที่ประชุมได้ชี้แจงแนวทางการวิเคราะห์และจัดทำแผนบริหารจัดการความเสี่ยงการทุจริต กำหนดมาตรการควบคุมความเสี่ยงการทุจริต การควบคุมภายในที่มีประสิทธิภาพ และสามารถปฏิบัติได้อย่างเป็นรูปธรรม เป็นไปตามแนวทางการประเมินความเสี่ยงการทุจริต ที่สำนักงาน ป.ป.ท. กำหนด
ด้านนายแพทย์รุ่งเรือง กิจผาติ ที่ปรึกษาระดับกระทรวง (นายแพทย์ทรงคุณวุฒิ) กล่าวว่า การป้องกันการทุจริตเป็นเรื่องสำคัญ และเป็นเรื่องที่เป็นนามธรรมที่ต้องนำสู่การปฏิบัติให้เกิดเป็นรูปธรรม ในอดีตการปฏิบัติบางเรื่อง อาทิ การนำรถราชการไปใช้ส่วนตัว หรือการให้ค่าตอบแทนพิเศษแก่เจ้าหน้าที่ของรัฐ อาจปฏิบัติสืบต่อกันมาจนเป็นเรื่องปกติ แต่ปัจจุบันถือเป็นเรื่องที่ไม่สามารถทำได้ และต้องมีมาตรการ กลไก เพื่อป้องกันไม่ให้เกิด
การทุจริตอย่างต่อเนื่อง
****************************** 29 พฤศจิกายน 2564
วันพุธที่ 16 กุมภาพันธ์ 2565
ปลัด สธ. เผย รพ.วัดสมานฯ จ.ฉะเชิงเทรา เตรียมพัฒนาบริการหลายระบบ แบ่งเบาผู้ป่วย รพ.พุทธโสธร
ปลัดกระทรวงสาธารณสุข ตรวจเยี่ยมการดำเนินงานโรงพยาบาลพุทธโสธร จ.ฉะเชิงเทรา เผยภาพรวมจังหวัดควบคุมโควิดได้ดี ฉีดวัคซีนครอบคลุมกว่า 80% มีเตียงเพียงพอรองรับ ส่วนโรงพยาบาลวัดสมานรัตนาราม เตรียมพัฒนาบริการหลายระบบ มอบผู้ตรวจฯ  ติดตามการพัฒนาบริการ
ช่วยแบ่งเบาผู้ป่วยจากโรงพยาบาลพุทธโสธร
นายแพทย์เกียรติภูมิ วงศ์รจิต ปลัดกระทรวงสาธารณสุข กล่าวภายหลังลงพื้นที่ตรวจเยี่ยมการดำเนินงานโรงพยาบาลพุทธโสธร และโรงพยาบาลวัดสมานรัตนาราม (พุทธโสธร 2) จ.ฉะเชิงเทรา ว่า สถานการณ์โรคโควิด 19 จ.ฉะเชิงเทรา แม้จะมีผู้ติดเชื้อหลักร้อยราย แต่ถือว่าคงตัวและควบคุมคลัสเตอร์ต่างๆ ได้ ภาพรวมทั้งจังหวัดมีเตียงรองรับ 4 พันกว่าเตียง มีผู้ติดเชื้อกำลังรักษา 1,700 กว่าราย ส่วนใหญ่เป็นกลุ่มสีเขียว ผู้ป่วยอาการรุนแรงมีจำนวนน้อย เนื่องจากโรคมีความรุนแรงลดลง และฉีดวัคซีนในพื้นที่ครอบคลุมแล้วกว่า 80% ทำให้มีเตียงเพียงพอรองรับกลุ่มผู้ป่วยอาการหนัก โดยมีโรงพยาบาลพุทธโสธรเป็นโรงพยาบาลหลัก ซึ่งที่ผ่านมามีการเพิ่มแพทย์ทำให้รองรับการดูแลรักษาโรคโควิด 19 ได้ครอบคลุมมากขึ้น เช่น มีห้องความดันลบสำหรับฟอกไตผู้ป่วยโรคไตวายเรื้อรังที่ติดโควิด 19 เป็นต้น
ส่วน โรงพยาบาลวัดสมานรัตนาราม ซึ่งได้รับการสนับสนุนจากพระประชาธรรมนาถ เจ้าอาวาสวัดสมานรัตนาราม เป็นอาคาร 9 ชั้น เริ่มเปิดดำเนินการในปี 2563 โดยบริเวณชั้น 1 เป็นจุดตรวจผู้ป่วยทั่วไป เจาะเลือด และตรวจทางรังสี ส่วนชั้น 2 ให้บริการทันตกรรม การแพทย์แผนไทย เช่น คลินิกกัญชาทางการแพทย์ การฝังเข็ม ซึ่งในช่วงโควิด 19 ได้ปรับเป็นจุดบริการฉีดวัคซีนด้วย
การแยกบริการบางแผนกจากโรงพยาบาลพุทธโสธรมาไว้ที่นี่ เช่น กายภาพบำบัด อาชีวอนามัย หน่วยไตเทียม คลินิกจักษุ เป็นต้น จะช่วยให้ประชาชนสะดวกสบายและเข้าถึงบริการได้มากขึ้นรวมถึงเป็นการแบ่งเบาผู้ป่วยจากโรงพยาบาลพุทธโสธร ได้มอบหมายให้ นายแพทย์ณรงค์ อภิกุลวณิช ผู้ตรวจราชการกระทรวงสาธารณสุข เขตสุขภาพที่6 ร่วมวางแผนและติดตามกำกับการพัฒนาบริการของโรงพยาบาลให้เกิดประโยชน์สูงสุดกับประชาชน นายแพทย์เกียรติภูมิ กล่าวในตอนท้าย
****************** 16 กุมภาพันธ์ 2565
วันพฤหัสบดีที่ 9 มิถุนายน 2565
ก.แรงงาน เปิดรับสมัคร "พยาบาล - ช่าง" กว่า 300 อัตรา ไปทำงานซาอุดีฯ เริ่ม 15 - 23 มิ.ย. 65 สอบถามเพิ่มเติม โทร. 1506 กด 2
.....
กระทรวงแรงงาน เปิดรับสมัครคนหางานเพื่อไปทำงานที่ประเทศซาอุดีอาระเบียกับนายจ้างบริษัท DR. SULAIMAN AL HABIB MEDICAL SERVICES GROUP CO. ซึ่งประกอบกิจการบริการทางการแพทย์ จำนวนกว่า 300 อัตรา แบ่งเป็นพยาบาลวิชาชีพ 100 อัตรา พยาบาลผู้ดูแล 100 อัตรา และผู้ช่วยพยาบาล 100 อัตรา
.
นอกจากนี้ ยังเปิดรับสมัครตำแหน่งช่างเชื่อม 3 อัตรา ช่างไฟฟ้าอุตสาหกรรม 3 อัตรา และผู้ควบคุมเครื่องกลึง 3 อัตรา ทำงานกับนายจ้าง บริษัท AL-SHARQ POLYSTYRENE FACTORY COMPANY LTD.
.
ประชาชนที่ประสงค์จะสมัครงาน เพื่อไปทำงานที่ซาอุดีฯ สามารถยื่นใบสมัครด้วยตนเอง ระหว่างวันที่ 15 - 23 มิ.ย. 65 ได้ที่
.
- สำนักงานจัดหางานจังหวัด
- สำนักงานจัดหางานกรุงเทพมหานครพื้นที่ 1 - 10
- กองบริหารแรงงานไทยไปต่างประเทศ ฝ่ายจัดส่งไปทำงานไต้หวันและประเทศอื่น ๆ ชั้น 12 อาคารสำนักงานประกันสังคม กรุงเทพมหานครพื้นที่ 3
.
ทั้งนี้ จะประกาศรายชื่อผู้มีสิทธิสอบภายในวันที่ 6 ก.ค. 65 ทางเว็บไซต์ www.doe.go.th/overseas
.
อ่านเพิ่มเติม คุณสมบัติ /อัตราค่าจ้าง คลิก
https://www.thaigov.go.th/news/contents/details/55504
#ไทยคู่ฟ้า #ร่วมต้านโควิด19
-------------------
วันจันทร์ที่ 19 กรกฎาคม 2564
“ชัยวุฒิ” ลุยช่วยผู้ป่วยโควิด ขอความร่วมมือ กสทช. ยกเว้นค่าบริการสายด่วนโควิด
“ชัยวุฒิ” ลุยช่วยผู้ป่วยโควิด ขอความร่วมมือ กสทช. ยกเว้นค่าบริการสายด่วนโควิด
“ชัยวุฒิ”รมว.ดีอีเอสลุยช่วยผู้ป่วยโควิดขอความร่วมมือกสทช.ยกเว้นค่าบริการเลขหมาย4หลักของ8เบอร์สายด่วนรวมถึงเลขหมายที่เกี่ยวข้องและค่าส่งเอสเอ็มเอสสำหรับบริหารจัดการผู้ป่วยติดเชื้อที่ต้องกักตัวที่บ้าน
นายชัยวุฒิธนาคมานุสรณ์รัฐมนตรีว่าการกระทรวงดิจิทัลเพื่อเศรษฐกิจและสังคม(ดีอีเอส)กล่าวว่าวันนี้(19ก.ค. 64)ตนได้ส่งจดหมายขอความอนุเคราะห์ไปยังสำนักงานคณะกรรมการกิจการกระจายเสียงกิจการโทรทัศน์และกิจการโทรคมนาคมแห่งชาติ(กสทช.)ในการพิจารณายกเว้นค่าบริการสำหรับการใช้บริการเลขหมายแบบสั้น4หลักซึ่งเป็นเบอร์โทรสายด่วนขอคำปรึกษาและประสานขอเตียงสำหรับประชาชนกรณีติดเชื้อโควิด-19ตลอดจนเลขหมายอื่นที่เกี่ยวข้องรวมทั้งค่าบริการข้อความสั้นสำหรับระบบบริหารจัดการผู้ป่วยติดเชื้อติดเชื้อโควิดที่ต้องกักตัวที่บ้าน
ปัจจุบันมีการจัดสรรสายด่วนของหน่วยงานรัฐเพื่อรองรับการให้บริการข้อมูลตรวจสอบสิทธิประโยชน์ให้คำปรึกษาแนะนำและประสานงานกับเจ้าหน้าที่เช่นการขอรับคำปรึกษาในการปฏิบัติตนการหาเตียงหรือการเตรียมความพร้อมเมื่อพบว่าติดเชื้อการให้บริการได้แก่เลขหมาย1330, 1323, 1422, 1442, 1646, 1668, 1669และ1506เป็นต้น
“ผมได้ระบุเหตุผลการขอความอนุเคราะห์กับกสทช.ไปแล้วว่าด้วยสถานการณ์การแพร่ระบาดโควิด-19ในปัจจุบันได้ทวีความรุนแรงและมีแนวโน้มที่จะระบาดอย่างรวดเร็วและเป็นวงกว้างมากขึ้นส่งผลกระทบต่อสุขภาพอนามัยและความปลอดภัยในชีวิตของประชาชนในการนี้เพื่อให้การดูแลป้องกันแจ้งเตือนและให้ความช่วยเหลือประชาชนจึงมีความฉุกเฉินและเร่งด่วนในการจัดให้มีช่องทางเลขหมายด่วนเพื่อให้บริการข้อมูลและประสานขอความช่วยเหลือตามข้างต้นโดยหวังว่ากสทช.จะเห็นถึงความเดือดร้อนและยินดีช่วยเหลือประชาชนอย่างเร่วด่วนเพื่อผ่านพ้นภาวะความลำบากนี้”นายชัยวุฒิกล่าว
ทั้งนี้ที่ผ่านมารัฐบาลมีนโยบายให้จัดทำระบบบริหารจัดการผู้ป่วยติดเชื้อโควิด-19ที่ต้องกักตัวที่บ้าน(Home Isolation)โดยมอบหมายให้บริษัทโทรคมนาคมแห่งชาติจำกัด(มหาชน)หรือNTเป็นผู้ดำเนินการในเรื่องSMS Gatewayสำหรับส่งOTPไปยังผู้ป่วยเพื่อใช้สำหรับการยืนยันตัวตนบนระบบออนไลน์และเพื่อให้แพทย์สามารถติดต่อกับผู้ป่วยได้โดยสะดวกและไม่ผิดคน
“เนื่องจากกสทช.เป็นหน่วยงานกำกับดูแลบริษัทผู้ให้บริการมือถืออยู่แล้วเราจึงอยากขอความร่วมมือให้กสทช.ประสานขอความอนุเคราะห์ไปยังโอเปอเรเตอร์ทุกรายให้ประชาชนเข้าถึงเบอร์ติดต่อเหล่านี้โดยไม่คิดค่าใช้จ่ายเพื่อแบ่งเบาภาระประชาชนและเป็นการร่วมมือร่วมใจกันช่วยให้ประเทศไทยผ่านวิกฤติในช่วงสถานการณ์แพร่ระบาดโควิด-19”นายชัยวุฒิกล่าว
***********
วันศุกร์ที่ 10 ธันวาคม 2564
“สาธิต” กำชับเพชรบูรณ์ เร่งฉีดวัคซีนโควิด 19 ให้ครอบคลุม เพื่อเปิดเมืองได้ปลอดภัย
รัฐมนตรีช่วยว่าการกระทรวงสาธารณสุข ลงพื้นที่ติดตามสถานการณ์ และการฉีดวัคซีนโควิด 19  จังหวัดเพชรบูรณ์ กำชับหน่วยงานสาธารณสุขสื่อสารทำความเข้าใจให้ประชากรทุกกลุ่ม โดยเฉพาะหญิงตั้งครรภ์เข้ารับการฉีดวัคซีน จัดบริการเชิงรุกในพื้นที่เข้าถึงยาก
และฉีดให้กลุ่มแรงงานต่างด้าว เพื่อเพิ่มความครอบคลุมวัคซีนสร้างความปลอดภัยในการเปิดพื้นที่รับนักท่องเที่ยว พร้อมติดตามโครงการ “ก้าวท้าใจ” รณรงค์ประชาชนออกกำลังกายเพื่อสุขภาพที่ดี
วันนี้ (10 ธันวาคม 2564) ที่ โรงพยาบาลหล่มสัก จังหวัดเพชรบูรณ์ ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข พร้อมด้วย นายธนิตพล ไชยนันทน์ ที่ปรึกษารัฐมนตรีช่วยว่าการกระทรวงสาธารณสุข นายแพทย์ภาณุมาศ ญาณเวทย์สกุล ผู้ตรวจราชการกระทรวงสาธารณสุข เขตสุขภาพที่ 2 พร้อมด้วยคณะผู้บริหาร ติดตามสถานการณ์โควิด 19 และการฉีดวัคซีนของจังหวัดเพชรบูรณ์ กล่าวว่า จังหวัดเพชรบูรณ์มีสถานที่ท่องเที่ยวทางธรรมชาติที่เป็นที่นิยม โดยเฉพาะในช่วงฤดูหนาวจะมีนักท่องเที่ยวเดินทางเข้ามาเป็นจำนวนมาก ขณะที่การระบาดระลอก 1 กรกฎาคม ถึง 10 ธันวาคม 2564 มีผู้ติดเชื้อสะสม 12,279 ราย แม้จะสามารถควบคุมโรคได้ดี แต่ยังคงพบการติดเชื้อเป็นคลัสเตอร์เล็กๆ ส่วนการฉีดวัคซีนมีความครอบคลุมประชากรตามทะเบียนราษฎร์ 55.58% ได้ย้ำให้หน่วยงานสาธารณสุขเฝ้าระวังควบคุมโรคอย่างใกล้ชิดและเร่งรัดเรื่องการฉีดวัคซีน ติดตามกลุ่ม 608 ให้เข้ารับการฉีดวัคซีนให้มากที่สุด โดยเฉพาะกลุ่มหญิงตั้งครรภ์ ต้องเร่งสื่อสารทำความเข้าใจ เพราะเข้ารับการฉีดวัคซีนเพียง 55.17% ซึ่งสำนักงานสาธารณสุขจังหวัดได้ให้สถานพยาบาลในสังกัดทุกแห่งให้คำแนะนำและทำความเข้าใจถึงประโยชน์ของวัคซีนกับหญิงตั้งครรภ์ที่มาฝากครรภ์ คัดกรองความเสี่ยง และนัดรับบริการฉีดวัคซีน รวมถึงให้บริการฉีดวัคซีนเชิงรุกแก่หญิงตั้งครรภ์ในชุมชน
สำหรับพื้นที่ที่ยากต่อการเข้าถึง เช่น ชุมชนชาวเขา ให้ประสานความร่วมมือฝ่ายปกครอง ท้องถิ่น นำทีมสาธารณสุขออกไปให้บริการ โดยมุ่งไปที่ผู้นำชนเผ่าก่อน เพื่อกระตุ้น จูงใจ ให้คนในชุมชนเข้ารับการฉีดวัคซีนตามมา รวมถึงให้แต่ละอำเภอเพิ่มบริการเชิงรุกในกลุ่มผู้ป่วยติดบ้านติดเตียง และผู้ที่ไม่ยอมรับการฉีดที่มีประมาณ 15% และสื่อสารถึงผู้ประกอบการ/นายจ้างให้นำแรงงานต่างด้าวเข้ารับการฉีดวัคซีนให้มากที่สุด เพื่อเป็นการสร้างภูมิคุ้มกันให้แก่ประชากรทุกกลุ่มที่อยู่ในประเทศ ช่วยลดการแพร่ระบาดของโรคโควิด 19 และเดินหน้าเปิดประเทศได้อย่างปลอดภัย
ดร.สาธิต กล่าวต่อว่า สำหรับการดำเนินงาน Covid Free Setting จังหวัดเพชรบูรณ์ได้กำหนดให้มี Covid Free District ใน 3 อำเภอ ได้แก่ เขาค้อ น้ำหนาว และบึงสามพัน ต้องฉีดวัคซีนให้ได้ 70%, Covid Free City ซึ่งเป็นสถานที่ท่องเที่ยว ได้แก่ ภูทับเบิก ต้องฉีดวัคซีนให้ได้ 80% ขณะนี้ดำเนินการไปแล้วกว่า 60%, Covid Free Zone การฉีดวัคซีนต้องได้ 100% ส่วน Covid Free Station เช่น สถานีบริการน้ำมันขณะนี้มี 5 อำเภอ ดำเนินการได้ครบ 100 % แล้ว
นอกจากนี้ ได้ติดตามการดำเนินงาน “ก้าวท้าใจ” ซึ่งเตรียมเข้าสู่ซีซั่นที่ 4 ที่ผ่านมา ซีซั่น 1-3 จังหวัดเพชรบูรณ์ มีผู้ลงทะเบียนร่วมงานรวม 97,196 คน แบ่งเป็น ซีซั่นที่ 1 จำนวน 7,745 คน ซีซั่นที่ 2 จำนวน 31,582 คน และซีซั่นที่ 3 จำนวน 57,869 คน จำนวนผู้เข้าร่วมโครงการที่มากขึ้นเกิดจากการรณรงค์และเพิ่มกิจกรรมออกกำลังกายมากขึ้นให้เหมาะสมกับอายุ สภาพร่างกายและความถนัดของแต่ละคน มีการสะสม Health Point เพื่อนำไปแลกของรางวัล เป็นแรงกระตุ้นให้เกิดการออกกำลังกายมากขึ้น
******************************** 10 ธันวาคม 2564